Fantastisk fransk thriller
Husker du Robert de Niro og Al Pacino i "Heat"? 
Her kommer en fransk parallell: 
Maktkampen mellom mafiabossen i Marseille og dommeren som vil knekke hans narkokartell. 

En minneverdig scene i "Heat" er da politietterforskeren (Pacino) og bankraneren (De Niro) samtaler respektfullt, til tross for at den ene jager den andre. 

På samme vis, med spektakulær utsikt fra klippene ved Marseille, møtes gudfaren over byens narkokartell og dommeren som jager smuglerligaen. 
Det er en storslagen scene, regissert av Cedric Jimenez slik at begge aktører får nærmest lik verdi. 

Den franske forbindelsen 

Det betyr ikke at regissøren er på parti med skurkene i denne sanne historien fra seint 1970-tall: 
En italiensk-korsikansk-fransk bande, godt hjulpet av korrupte politifolk, organiserte Den franske forbindelsen. 
Den besto i et nettverk som bearbeidet opium fra Tyrkia til rent heroin i Marseille og smuglet stoffet videre til USA. 
(I "Brennpunkt New York" med Gene Hackman og Roy Scheider (1971) jakter de på denne smuglerruten.) 

Nå ses det hele fra fransk side fra 1975 til -81 da dommer Pierre Michel blir besatt av å slå ned banden og ta gudfaren, Gaëtan Zampa. 
De to skikkelsene spilles eminent av Jean Dujardin og Gilles Lellouche og iscenesettes ikke bare i febril jobbaktivitet, men også i familiesfæren. 
Begge vil være kjærlige familiefedre som prøver å hindre at den livsfarlige jakten (for dommeren) og det brutale arbeidet (for mafiabossen) ikke rammer eller smitter over på kone og barn. 
Utsøkt i alle ledd 

Når filmen er blitt så durabelig god, skyldes det at 1970-tallskoloritten er så selvfølgelig til stede. 
Samtidig beveger kamera seg på en moderne, heftig måte som øker spenningen, parallelt med at utmerkede skuespillere og et utsøkt manus driver fram handlingen gjennom nådeløse henrettelser, pinlige avsløringer og et siste tragisk utfall. 

Løp og se. 

"Min datter, min søster" har også kinopremiere fredag. 
Her finner du anmeldelsen: 
